लापता व्यापारी की बरामदगी को लेकर एसडीएम कार्यालय का किया घेराव - HamaraGhaziabad
Wednesday 19 जून, 2019 || 23:15 PM
By सत्याभा : Friday 11 January, 2019 9:52 AM
गाज़ियाबाद में निवाड़ी थाना क्षेत्र के कस्बा पतला निवासी व्यापारी का चार दिन बाद भी कोई पता नहीं चल सका है। परिजनों ने निवाड़ी पुलिस पर लापरवाही का आरोप लगाते हुए बृहस्पतिवार को तहसील मुख्यालय पहुंचकर एसडीएम कार्यालय का घेराव कर जमकर प्रदर्शन किया।
गौरतलब हो कि, कस्बा पतला निवासी व्यापारी विनोद कुमार पुत्र रामफल रविवार शाम गांव खिदौड़ा गए थे, लेकिन वह देर रात तक घर वापस नहीं लौटे। परिजनों ने विनोद की काफी तलाश की, लेकिन उनका कुछ पता नहीं चल सका। जिसके बाद परिजनों ने निवाड़ी थाने में तहरीर दी। पुलिस ने परिजनों की तहरीर पर रिपोर्ट दर्ज कर मामले की जांच शुरू कर दी।
इस मामले में परिजनों ने मंगलवार सुबह बरामदगी की मांग को लेकर निवाड़ी थाने पर जमकर हंगामा कर प्रदर्शन भी किया, जिसके बाद पुलिस ने किसी तरह हंगामा कर रहे लोगों की भीड़ को शांत कराते हुए जल्द कार्रवाई का आश्वासन दिया था। लेकिन चार दिन बीत जाने पर भी पुलिस व्यापारी का कोई सुराग नहीं लगा सकी है। जिसके बाद नाराज परिजनों व ग्रामीणों की भीड़ ने बृहस्पतिवार सुबह तहसील मुख्यालय पहुंचकर एसडीएम कार्यालय का घेराव कर जमकर प्रदर्शन किया। परिजनों व ग्रामीणों ने एसडीएम पवन अग्रवाल को ज्ञापन देकर लापता व्यापारी की जल्द से जल्द बरामदगी की मांग की है। एसडीएम पवन अग्रवाल ने उचित कार्रवाई का आश्वासन दिया है।
थाना प्रभारी निरीक्षक धमेंद्र कुमार ने बताया कि पुलिस जल्द ही लापता व्यापारी को बरामद कर मामले का पर्दाफाश कर देगी।
business man missingcrimeGhaziabad newsnivadi thana